હવે આ પોસ્ટલુનો સમય છે. ચંદ્ર પછીની પૃથ્વી જે એક વખત તહેશનહેશ થઇ ગયેલી. હવેના જે પણ વૃક્ષો તમે જૂઓ છો તે બચી ગયેલા, અડધા બળી ગયેલા બીજ કે વનસ્પતિના અવશેષોમાંથી મહામહેનતે ઉગાડેલા છે. આ વૃક્ષોના અડધા જનીનો લુપ્ત થઇ ગયા છે એટલે પ્રકાશસંશ્લેષણ વખતે ઉર્જાનો વ્યય વધુ થાય છે માટે તે વેડફાતી ઉર્જા તમને પ્રકાશ સ્વરૃપે દેખાય છે અને માટે મોટા ભાગના ઝાડના પાંદડા કે તેની કૂંપળો તમને ચમકીલી દેખાશે.’ કલ્કીને સાવ સાદી ભાષામાં પોતાનો જવાબ પૂરો કર્યો એટલે વિનસ તરત બોલી કે, ‘તેનો મતલબ એ કે દિલ બહેલાવનારી ચમક હકીકતમાં આ જંગલની કમજોરી છે.’ ‘યેસ. રાઈટ.’ કલ્કીનને બદલે ઝેવે જવાબ આપ્યો. તે બંનેથી આગળ ચાલતાં વિનસ બોલી, ‘કેવી છે તમારી દુનિયા અને કેટલી બધી છે તમારી પ્રગતિ. તમારી નબળાઈ પણ શાનદાર લાગે છે.’